Η εν λόγω οδηγία αποσκοπεί στην καταπολέμηση της παράνομης μετανάστευσης εναρμονίζοντας τις χρηματικές ποινές που επιβάλλονται από τις χώρες της Ευρωπαϊκής Ένωσης (ΕΕ) σε μεταφορείς επιβατών που μεταφέρουν υπηκόους τρίτων χωρών που δεν διαθέτουν τα κατάλληλα έγγραφα. Συμπληρώνει τις διατάξεις του άρθρου 26 Σύμβασης εφαρμογής της Συμφωνίας του Σένγκεν που υποχρεώνει τον μεταφορέα να αναλάβει την ευθύνη για τους υπηκόους τρίτων χωρών που μεταφέρει στα εξωτερικά σύνορα δια αέρα, θαλάσσης ή ξηράς. Σύμφωνα με το άρθρο 26 της Σύμβασης, ο μεταφορέας πρέπει να λαμβάνει όλα τα απαραίτητα μέτρα για να διασφαλίζει ότι οι υπήκοοι τρίτων χωρών που μεταφέρονται δια αέρα ή θαλάσσης, και τα γκρουπ που μεταφέρονται δια ξηράς με λεωφορείο, διαθέτουν τα ταξιδιωτικά έγγραφα που απαιτούνται για είσοδο στις χώρες του Σένγκεν. Σύμφωνα με την οδηγία, κάθε μεταφορέας που δεν μπορεί να κάνει επαναπροώθηση ενός υπηκόου τρίτης χώρας είναι υπεύθυνος να βρει τα μέσα για την περαιτέρω μεταφορά του ή της. Αν η εν λόγω μεταφορά δεν μπορεί να πραγματοποιηθεί αμέσως, ο μεταφορέας πρέπει να αναλάβει την ευθύνη για τις δαπάνες παραμονής και επαναπροώθησης του υπηκόου τρίτης χώρας. Η οδηγία υποχρεώνει επίσης τις χώρες της ΕΕ να επιβάλλουν αποτρεπτικές, αποτελεσματικές και αναλογικές χρηματικές ποινές κατά μεταφορέων που έχουν παραβιάσει τις υποχρεώσεις τους να διασφαλίσουν ότι τα άτομα που ταξιδεύουν στον χώρο Σένγκεν διαθέτουν τα έγγραφα που απαιτούνται για είσοδο. Η οδηγία καθορίζει ότι: το μέγιστο ποσό των ποινών δεν είναι κάτω από 5 000 ευρώ ανά άτομο· ή το ελάχιστο ποσό των ποινών δεν είναι κάτω από 3 000 ευρώ ανά άτομο· ή το μέγιστο ποσό της κατ’ αποκοπήν επιβληθείσας ποινής για κάθε παράβαση δεν είναι κάτω από 500 000 ευρώ, ανεξάρτητα από τον αριθμό των ατόμων. Οι εν λόγω χρηματικές ποινές δεν εφαρμόζονται σε περιπτώσεις όπου ο υπήκοος τρίτης χώρας αιτείται διεθνούς προστασίας. Οι χώρες της ΕΕ μπορούν επιπλέον να υιοθετούν διαφορετικά είδη ποινών, όπως ακινητοποίηση του οχήματος ή αφαίρεση της άδειας εκμετάλλευσης. Οι μεταφορείς εναντίον των οποίων ασκείται δίωξη για μη εκπλήρωση των υποχρεώσεών τους έχουν δικαίωμα υπεράσπισης και άσκησης έφεσης.